2025 05 28

PRANEŠIMAS ŽINIASKLAIDAI

**Telecentro gebėjimai užtikrinti stabilią veiklą įvertinti ISO 22301 sertifikatu**

**Lietuvos radijo ir televizijos centro (Telecentro) gebėjimai užtikrinti veiklos tęstinumą ekstremaliose situacijose, modeliuoti potencialias avarijas ir sutrikimus bei jų likvidavimo scenarijus įvertinti kaip atitinkantys tarptautinio standarto ISO 22301:2019 reikalavimus.**

Telecentro atitikties standartui ISO 22301:2019 auditą atliko International acreditation service (IAS) akredituota Vadybos sistemų sertifikavimo įmonė GCERTI Co Ltd (Pietų Korėja) atstovybė Baltijos šalims GCERT BALTIC UAB. Auditą atlikusios vyr. auditorės Editos Nemiros žodžiais, ISO 22301 vadybos standartas yra specifinis ir kelia nemenkų iššūkių kaip sertifikuojamai, taip ir sertifikuojančiai organizacijai.

„Kiek man žinoma, Lietuvoje yra labai nedaug organizacijų, turinčių veiklos tęstinumo vadybos sistemos atitikties ISO 22301:2019 standartui sertifikatą. Taip yra dėl to, kad standarto reikalavimai yra itin aukšti, jie yra orientuoti įvertinti, kaip organizacija pasirengusi dorotis su rimtais trikdžiais, tokiais kaip visiškas arba dalinis technologinių sistemų sustojimas, socialinės, gamtinės ar technogeninės katastrofos, kaip įmonė pasirengusi išlikti gyvybinga ir užtikrinti įpareigotą veiklą bei funkcijas incidentų, avarijų atveju, veikti ekstremaliose situacijose, kurios gali įvykti“, – teigia E. Nemira.

Pasak Telecentro rizikų prevencijos ir valdymo ekspertės Mažvydės Kemerzūnės, bendrovėje įdiegta ir pagal tarptautinį ISO 22301 standartą palaikoma veiklos tęstinumo vadybos sistema užtikrina organizacijos pasirengimą galimiems veiklos sutrikimams. Ši sistema apima išsamų rizikų ir galimų poveikių vertinimą, incidentų prevencijos bei reagavimo planavimą, sutrikimų likvidavimo strategijų rengimą, taip pat reguliarų pasirengimo testavimą – įskaitant pratybas ir kritinių situacijų simuliacijas. ISO 22301 reikšmingai padidino bendrovės atsparumą potencialioms grėsmėms, leido sumažinti jų tikimybę bei užtikrinti priimtiną paslaugų teikimo lygį ir atstatymą po įvykių.

„Esame pagrindinis radijo ir televizijos programų siuntėjas į eterį Lietuvoje, įskaitant ir nacionalinio transliuotojo LRT transliacijas. Tad vienas iš svarbiausių mūsų modeliuotų scenarijų – tai visos šalies teritorijoje įvykstantis radijo programų transliavimo sutrikimas ir mūsų veiksmai, skirti radijo transliacijoms atkurti. Panašūs scenarijai ir veiklos atkūrimo planai yra parengti Telecentro valdomiems duomenų centrams ir kitoms teikiamoms kritinėms paslaugoms“, – sako M. Kemerzūnė.

**APIE TELECENTRĄ**

AB Lietuvos radijo ir televizijos centras (Telecentras) – valstybės valdoma akcinė bendrovė, teikianti televizijos ir radijo programų siuntimo, duomenų perdavimo ir duomenų centrų paslaugas. Bendrovė vykdo jai pavestus valstybės ITT išteklių konsolidavimo bei plėtros projektus, taip pat valdo aukščiausią Lietuvos statinį – Vilniaus televizijos bokštą.

**Daugiau informacijos:**

Valdas Kaminskas, komunikacijos vadovas

[v.kaminskas@telecentras.lt](mailto:v.kaminskas@telecentras.lt); +370656 05756

[www.telecentras.lt](http://www.telecentras.lt)